Коран глава 83
ВАРАЛИЦЕДато у Меки. — 36 стихова.
У име Бога благога и милосрднога.

1. Куку онијем који варају на мјери или теразијама.

2. Који, купујући, захтијевају пуну мјеру,

3. А варају друге, када сами мјере!

4. Не знају ли они да ће једнога дана бити оживљени

5. За велики дан (васкрса)?

6. Тога дана људи ће изићи пред господара свега свијета.

7. Јест, списак несавјеснијех је у Сиџину,

8. Ко ће ти рећи, ште је то Сиџин?

9. То је књига покривена писменима.

10. Тога дана, куку онијем који називају лажима наше знакове,

11. Који држе да је дан суђења лаж.

12. Пријеступници, кривци, могу га једини називати неистином,

13. Они који, када им се читају наши стихови, говоре: То су приче старијех.

14. Нијесу. — Али њихова рђава дјела вргла су копрену на њихова срца.

15. Доиста, тога ће дана они бити копреном сакривени од погледа њихова Господа;

16. По том ће бити стрмоглављени у пакао.

17. Њима ће се рећи: Ето казне коју ви називасте неистином.

18. Доиста, списак праведнијех је у Илиуну.

19. Ко ће ти рећи шта је то Илиун?

20. То је књига покривена писменима.

21. Они који приступају Вјечному, свједоци су онога што се у њу биљежи.

22. Заиста, праведни ће бити у станишту милина.

23. Пружени по сједиштима, они ће обраћати своје погледе тамо и овамо.

24. На њиховијем челима ћеш познати сјајна блаженства.

25. Њима ће се подносити да пију вина одабранога, запечаћенога.

26. Печат ће бити од мошуса. Нека се дакле боре они који хоће да се боре да би га задобили.

27. То вино биће помијешано са водом таснимском.

28. Тасним је извор на којем ће гасити своју жеђ они који се приближују Вјечному.

29. Злочинци се ругаху вјернијема.

30. Када пролажаху мимо њих, они очима намигиваху једни другима.

31. А када се враћаху међу своје породице, они се забављаху о њихову трошку (о трошку вјернијех).

32. Када их гледаху, они говораху: То су залутали људи,

33. А међу тијем они нијесу били послани да мотре на њих.

34. Данас ће се вјерни смијати невјернијем,

35. Пруживши се на сједиштима и обраћајући своје погледе тамо и амо.

36. Зар невјерници неће бити награђени по њиховијем дјелима?

Коран у преводу Миће Љубибратића